钦定古今图书集成/明伦汇编/官常典/第533卷 > 沐春
## 钦定古今图书集成/明伦汇编/官常典/第533卷 > 沐春

按《明外史沐英传》：“英子春，字景春，材武有父风。年十
七，从英征西番，又从征云南，从平江西寇，皆先登。积
功授后军都督府佥事。群臣请试职，帝曰：‘儿我家人勿试也’。遂予实授。尝命录烈山囚，又命鞫叛党于蔚
州，所开释各数百人。英卒，命嗣爵，镇云南。洪武二十
六年，维摩十一寨乱，遣瞿能等讨平之。明年，平越嶲”
蛮，立澜沧卫。其冬，阿资复叛，与何福讨之。春曰：“此贼
积年逋诛者，以与诸土酋姻娅，展转亡匿。今悉发诸
酋从军，縻系之，而多设营堡，制其出入，授首必矣。”遂
趋越州，分道逼其城，伏精兵道左，以羸卒诱贼，纵击
大败之。阿资亡山谷中，春阴结旁近土官，诇知所在，
树垒断其粮道。贼困甚，已出不意𢭏“其巢”，遂擒阿资，
并诛其党沙陀普也等二百四十人，越州遂平。广南
酋侬贞佑纠群蛮拒官军，破擒之，俘斩千计。宁远酋
刀拜烂依交阯，不顺命，遣何福讨降之。三十年，麓川
宣慰使思伦发为其属刀干孟所逐，来奔。春挟与俱
朝，受上方略，遂拜春为征卤前将军，率何福、徐凯讨
之，先以兵送思伦发于金齿，檄干孟来迎，不应。乃选
卒五千，令福与瞿能将，逾高良公山，直𢭏南甸，大破
之，斩其酋刀名孟。回军击景罕寨。贼乘高坚守，官军
粮且尽，福告急。春率五百骑救之。夜渡怒江，旦抵寨，
下令骑骋，扬尘蔽天，贼大惊溃。乘胜击崆峒寨，亦溃。
前后降者七万人。将士欲屠之，春不可。干孟乞降，帝
不许，命春总滇、黔、蜀兵攻之，未发而春卒，年三十六，
谥“惠襄。”春在镇七年，大修屯政，辟田三十馀万亩。凿
铁池河，灌宜良涸田数万亩，民复业者五千馀户，为
立祠祀之。无子，弟晟嗣。